SA’ner sterf op plaas in VSANantes Lennox was baie lief vir musiek. (Foto: Verskaf) ŉ 20-jarige man van Springbok in die Noord-Kaap is verlede maand op ŉ plaas in die VSA dood nadat hy in ŉ sojaboonsilo versmoor het. Nantes Lennox werk sedert Maart vanjaar op dié plaas by Itta Bena naby Jackson in Mississippi, waar hy algemene plaaswerk verrig. Sy pa, Eugene (55), het Dinsdag aan Maroela Media gesê dat sy seun en vier ander mans na verneem word binne die silo gewerk het toe drie van hulle in die moeilikheid beland het. Lennox en nog ŉ man is albei onder die bone begrawe, maar die ander man kon betyds gered word. Lennox se liggaam is egter eers sowat vyf uur later uit dié silo gehaal. Sy liggaam is tans by ŉ lykshuis in Jackson waar daar onder meer op ŉ doodsertifikaat gewag word, wat moet aandui dat Lennox in ŉ ongeluk gesterf het. Sy ouers weet dus nog nie wanneer hul seun se liggaam na Suid-Afrika teruggestuur sal word sodat hulle hom kan begrawe nie. Eugene, Jolene, Nantes en Johannes Lennox. Dit was die gesin se laaste foto saam. (Foto: Verskaf) Al die reëlings vir sy begrafnis op Springbok is egter reeds gefinaliseer met behulp van die hegte gemeenskap en ’n plaaslike pastoor wat die gesin sedert die tragedie ondersteun. “Dis ŉ seer wat mense nie kan troos nie. Maar die gemeenskap dra ons beslis. Die mense hier by ons is die sout van die aarde,” sê Eugene. Eugene is tans in verbinding met ŉ sheriff op Jackson, maar sê hy het nog steeds nie duidelikheid oor waar sake tans staan nie. Daar is glo ook baie prosedures wat gevolg en afgehandel moet word voordat Lennox se liggaam teruggestuur kan word. Die plaaseienaar, ŉ dokter in die gebied, het Eugene ook persoonlik gebel en gesê dis die eerste keer dat so iets op sy plaas gebeur. Lennox het vanjaar vir die tweede keer op ŉ plaas in die VSA gaan werk en sou op 29 November terugkeer. Sy pa, ma, Jolene (52), en ouboet Johannes (25), was op 13 Oktober besig om ŉ afdak op te rig vir ’n voertuig wat Lennox gekoop het, toe die oproep oor sy dood ingekom het. Die gesin het egter nie dadelik geantwoord nie omdat hulle graag die afdak wou klaar maak. Toe hulle later terugbel, het hulle die slegte tyding van hul seun se dood ontvang. Eugene het kort voor sy seun se dood nog met hom oor WhatsApp gesels. Dit was laatmiddag Suid-Afrikaanse tyd en vroegoggend in Amerika – net voordat Lennox met sy werk op die plaas sou begin. Genade, gemeenskap dra gesin Eugene sê hoewel hulle platgeslaan is, is die gesin “deur die genade van die Skepper” oukei. Eugene sê hulle gaan Lennox baie mis. “Nantes was ŉ baie interessante persoon – lewenslustig. Hy was lief vir grappies en baie, baie lief daarvoor om te lag. Hy wou altyd help.” Eugene sê die eienaar van die plaas by Itta Bena het Lennox gereeld vir allerhande take ingespan – juis omdat hy so behulpsaam was en lekker was om mee saam te werk. “Hy was jonk en energiek. Hy was altyd bereid om te leer, selfs al het hy nie geweet hoe iets werk of hoe om dit aan te pak nie. “Hy was ook baie lief vir musiek en kon lekker sing. Hy het homself leer kitaarspeel,” vertel Eugene. Hy lag as hy onthou hoe sy seun se JBL-speaker oral saam met hom gegaan het. Lennox was veral lief vir country-musiek en het selfs video’s op YouTube gelaai waar hy bekendes se liedjies sing.